રાજય સરકારનો એક વધુ ખેડૂતલક્ષી નિર્ણય ખેડૂતોના ખેતરમાંથી પસાર થતા હાઇ-વોલ્ટેજ વીજપ્રવહનના ટાવર અને પ્રવહન લાઇન હેઠળ વપરાતી જમીનનું વળતર ચુકવવાનો રાજ્ય સરકારનો નિર્ણય : નાયબ મુખ્‍યમંત્રીશ્રી નીતિનભાઇ પટેલ *************• જમીન, પાક, ફળાઉ ઝાડને નુકશાન અંગે કેન્‍દ્ર સરકારની માર્ગદર્શિકા અનુસાર વળતર ચુકવાશે. • ટ્રાન્‍સમીશન ટાવરના સ્‍થાપન માટે જમીનના મૂલ્‍યના ૮પ ટકા જેટલુ વળતર પ્રવર્તમાન જંત્રીના દરે ચુકવાશે. • ખેતરમાંથી પસાર થતી પ્રવહન લાઇનોને અનુલક્ષીને જમીનોના મૂલ્યમાં ધટાડા પેટે જમીનના મૂલ્‍યના ૭.પ ટકા લેખે ચુકવણું કરાશે. *************નાયબ મુખ્‍યમંત્રીશ્રી નીતિનભાઇ પટેલે જણાવ્‍યુ છે કે, ખેડૂતના હિતને વરેલી રાજય સરકારે ખેડૂતો માટે અનેકવિધ નિર્ણયો કર્યા છે. જેના પરિણામે ખેડૂતોની સમૃધ્ધિ વધી છે. રાજય સરકારે ખેડૂતો માટે આજે વધુ એક મહત્‍વનો નિર્ણય કર્યો છે. રાજ્યમાં મોટા પ્રમાણમાં વીજ વપરાશ વધી રહ્યો છે. આ વધેલી વીજ માંગ પુરી કરવા માટે હાઇ-વોલ્ટેજ ટ્રાન્સમીશન લાઇનો નાંખવી જરૂરી છે. આ લાઇનો નાંખવા માટે ખેડૂતના ખેતરની ખાનગી જમીનોનો મોટા પ્રમાણમાં ઉપયોગ થાય છે. અત્યાર સુધી આ ટાવરો નાંખવા માટે ખેડૂતોને પાક અને ફળાઉ ઝાડના નુકશાન સિવાય આ અંગેનું કોઇ વળતર ચુકવવામાં આવતું ન હતું. તેથી ખેડૂતોને મદદરૂપ થવા કેન્દ્ર અને રાજ્ય સરકારે અગત્યનો નિર્ણય કર્યો છે. જે પ્રમાણે હવે ખેડૂતોના ખેતરમાંથી પસાર થતી વીજપ્રવહન લાઇન માટે અને ટ્રાન્‍સમિશન ટાવર ઉભા કરતી વખતે ખેડૂતની જમીનના મૂલ્‍યને થતાં નુકશાન સામે પણ ખેડૂતોને વળતર ચુકવાશે. નાયબ મુખ્‍યમંત્રીશ્રીએ ઉમેર્યુ કે, ખેડૂતોના ખેતરમાંથી હાઇ વોલ્‍ટેજ લાઇનો પસાર થવાના કારણે તેમની જમીનો, પાકને નુકશાન થતું હોય છે, તે માટે યોગ્ય વળતર ચુકવવા રાજય સરકારના ઉર્જા અને પેટ્રોકેમિકલ વિભાગ દ્વારા કેન્‍દ્ર સરકારની માર્ગદર્શિકા અનુસાર આ નિર્ણય લેવાયો છે. જે મુજબ હવે રાજ્યમાં હાઇવોલ્ટેજ ટ્રાન્સમિશન લાઇનો નાંખતી દરેક કંપનીઓ દ્વારા ખેડૂતો અને જમીન માલિકોને તેમની જમીનના મૂલ્‍યમાં ઘટાડા તેમજ પાક, ફળાઉ ઝાડને થયેલ નુકશાન સંદર્ભે વળતર ચુકવવામાં આવશે. જેમાં વીજ વહન માટે ટ્રાન્‍સમીશન ટાવર અને માળખાના સ્‍થાપનાને કારણે ટાવર આધારીત વિસ્‍તારની જમીનના મૂલ્‍યના ૮પ ટકા જેટલુ વળતર જમીનના નુકશાન પેટે ચુકવાશે. આ માટે વળતરની ગણતરી જે તે સમયના, સ્‍થળના પ્રવર્તમાન ઓનલાઇન ખેતી અને બિન ખેતી મુજબના જંત્રી દરોના માપદંડને ધ્‍યાને રાખીને ગણતરી કરી ચૂકવવામાં આવશે. તેમણે ઉમેર્યુ કે, ટ્રાન્‍સમીશન લાઇનના રેષાઓની પહોળાઇને કારણે જમીનના મૂલ્‍યમાં થતા ઘટાડા અંગેના વળતર સંદર્ભે જમીન માલિકની જમીન ઉપરથી પસાર થતાં પ્રવહન રેષાઓની પહોળાઇ તથા લંબાઇને અનુલક્ષીને જમીનના મૂલ્‍યમાં થતાં ઘટાડાના નુકશાનના વળતર પેટે જમીન મૂલ્‍યના ૭.પ ટકા લેખે ચુકવણું કરવાનું રહેશે. જયારે પાક અને ફળાઉ ઝાડના નુકશાન પેટે વળતર ચુકવતી વખતે એ.પી.એમ.સી. દ્વારા નકકી કરાયેલા દરો લાગુ પાડવામાં આવશે. અત્રે ઉલ્‍લેખનીય છે કે, જમીન માલિકો કે ખેડૂતોને નુકશાન અંગેનું વળતર ત્રણ તબકકામાં ચુકવવામાં આવશે. જેમાં ૪૦ ટકા રકમ ટ્રાન્‍સમિશન ટાવરના પાયાનું કામ પૂર્ણ થયા બાદ, ૪૦ ટકા ટ્રાન્‍સમિશન ટાવર પ્રસ્‍થાપિત થયા બાદ અને બાકીની ર૦ ટકા રકમ ટ્રાન્‍સમિશન લાઇનના વાયરો ખેંચ્‍યા બાદ વિવિધ શરતોને આધિન ચૂકવણું કરાશે. આ માર્ગદર્શિકાનો અમલ થતા વીજ પ્રવહન ટાવર અને વીજ ટ્રાન્‍સમિશન લાઇન માટે ઉપયોગ થયેલ જમીનોના માલિકો/ખેડૂતોને તેમની જમીનના મૂલ્‍યમાં થયેલ ઘટાડાનું યોગ્‍ય વળતર મળી રહેશે. ************